પ્રભુ તું અમોને આવું ધન કદાપિ આપીશ નહિ. કર્મ કરવા તાકાત આપજે. સગવડ ભલે ઇશ્વર તું મને આપે. હું તેને મારા શીર પર ચડાવું છું. હે પરમકૃપાળુ પરમેશ્વર, તું મને કદી તેનો ગુલામ બનાવીશ નહિ. ગુલામ માણસનું જીવન એળે જાય છે. તેથી તું ઇચ્છતો હશે, તો પણ મારું કલ્યાણ થઈ શકશે નહિ. પંક્તિના શબ્દો પ્રત્યેક પ્રજ્ઞાચક્ષુ વ્યક્તિઓના જીવનમાં રંગ લાવે તેવી હું પ્રાર્થના કરુ છું. અંધજનોને રોજગારી મળી રહે તેવી જાગૄતિ ઘણી સંસ્થાઓમાં આવવા લાગી છે. તેને હું દિલથી આવકારું છું. સંચાલકોમાં જે જાગૃતિ આવી છે. તે તેના લાભાર્થી સુધી લઈ જવી હોય તો પાઠ્યપુસ્તકના શિક્ષણની સાથે ખાસ શાળાઓમાં શિક્ષણ મેળવતા પ્રજ્ઞાચક્ષુ બાળકોને જીવનલક્ષી શિક્ષણ પણ આપવું પડશે. પાઠ્યક્રમની અધૂરી કેળવણી વ્યક્તિના જીવનમાં આવતી સમસ્યાઓના ઉકેલમાં બાધક બનતી નથી. પણ જીવનલક્ષી કેળવણીના અભાવે વ્યક્તિ જીવનમાં આવતી સમસ્યાઓ સામે લડી શકતો નથી. પરિણામે તે જીવનમાં હારી જાય છે. અન્ય આધારિત જીવન જીવવા તે મજબૂર બને છે. સખત મહેનત કરી જે શિક્ષણ મેળવે છે, તે પોતાનું જ નહિ, પરંતુ તેમના સમગ્ર પરિવારનું પણ ભલું કરે છે. સગવડની સવારી સંભાળપૂર્વક કરવા જેવી છે. વિદ્યાકાળમાં અગવડ ભોગવતા જે શીખી લે છે, તેને સગવડની સવારી કરવાની તક અવશ્ય મળે છે. ઝુંપડપટ્ટીમાં રહેતો બાળક પણ બોર્ડમાં ટોચનું સ્થાન પ્રાપ્ત કરતો હોય છે. વર્તમાનપત્રોમાં આપણને આવા સમાચાર અવારનવાર જાણવા મળતા હોય છે. ટૂંકમાં, વિદ્યા પ્રાપ્ત કરવા માટે સગવડ કે ધનસંપત્તિની જરૂર પડતી નથી. વિદ્યા સખત પરિશ્રમ વડે મળે છે. બધા જ ધનમાં વિદ્યાને અવિચળ ધન કહેવામાં આવ્યું છે. કારણ કે તે વાપરવાથી ખાલી થતું નથી.